ইডি ও কেন্দ্রীয় বাহিনীর আধিকারিকদের বিরুদ্ধে FIR করলেন খোদ মুখ্যমন্ত্রী

কলকাতা: আইপ্যাকে (I-PAC) তল্লাশিতে বাধার ঘটনায় কলকাতা হাইকোর্টে সিবিআই তদন্ত চাইল ইডি (Enforcement Directorate)। তল্লাশির নামে আইপ্যাক অফিস থেকে তৃণমূলের নথি ও নির্বাচন সংক্রান্ত তথ্য চুরির অভিযোগে ইডির বিরুদ্ধে পুলিশের দ্বারস্থ খোদ মুখ্যমন্ত্রী মমতা বন্দ্যোপাধ্যায় (Mamata Banerjee)। বিধাননগরের ইলেকট্রনিক কমপ্লেক্স থানায় (Electronics Complex Police Station) লিখিত অভিযোগ জানিয়েছেন তিনি।

আইপ্যাকের কর্ণধারের প্রতীত জৈনের বাড়ি ও অফিসে তল্লাশির ঘটনা ঘিরে সংঘাত তুঙ্গে। ED ও CRPF-এর অজ্ঞাত-পরিচয় আধিকারিকদের বিরুদ্ধে অভিযোগ দায়ের করলেন খোদ মুখ্যমন্ত্রী। শেক্সপিয়র সরণি থানায় অভিযোগ দায়ের করেছেন খোদ মুখ্যমন্ত্রী। পুলিশ সূত্রে খবর, শেক্সপিয়র সরণি থানায় জোড়া অভিযোগ দায়ের হয়েছে। একটি অভিযোগ মুখ্যমন্ত্রীর তরফে, অন্যটি পুলিশের তথ্য চুরি ও সরকারি কর্মীদের ভয় দেখানো।নথি মিসিং এবং তার সঙ্গে সঙ্গে সেগুলো চুরি করা হয়েছে বলে অভিযোগ আনা হয়েছে। অন্যদিকে, পুলিশের স্বতঃপ্রণোদিত মামলায় বলা হয়েছে, পুলিশের কাজে বাধা দেওয়া হয়েছে।অভিযোগ দায়ের করেছে পুলিশ।দুটি নির্দিষ্ট FIR হল শেক্সপিয়র সরণি থানায়। বিধাননগর ইলেকট্রনিক্স কমেপ্লেক্স থানায়ও বেশ কয়েকটি অভিযোগ জমা পড়েছে। যার তথ্য এখনও সরকারিভাবে জানানো হয়নি।

আরও পড়ুন: আইপ্যাকে তল্লাশি কাণ্ডে হাইকোর্টে CBI তদন্তের আবেদন ইডির

প্রসঙ্গত, আইপ্যাক রাজ্য সরকারের পরামর্শদাতা সংস্থা। বৃহস্পতিবার সকালে লাউডন স্টিটে ওই সংস্থার কর্ণধার প্রতীকের বাড়িতে হানা দেয় ইডি। একটি দল যায় সল্টলেকের সেক্টর ফাইভে আইপ্যাকের দফতরেও।বেলার দিকে ঘটনাস্থলে যান মুখ্যমন্ত্রী। প্রথমে প্রতীকের বাড়ি এবং পরে আইপ্যাকের দফতরে তিনি ঢোকেন এবং ইডির অভিযান চলাকালীনই ভিতর থেকে ফাইল, নথিপত্র, ল্যাপটপ বার করে আনেন। দাবি করেন, তৃণমূলের রাজনৈতিক ও নির্বাচনী রণকৌশল চুরি করেছে কেন্দ্রীয় সংস্থা। অভিযোগ, পালটা অভিযোগে সরগরম রাজ্য-রাজনীতি। মুখ্যমন্ত্রী মমতা বন্দ্যোপাধ্যায় বারবার দাবি করেছেন, ছাব্বিশের নির্বাচনের তৃণমূলের রণকৌশল ‘চুরি’ করতেই নাকি ইডিকে ব্যবহার করেছে কেন্দ্র। পালটা ইডি দাবি করেছেন, অনৈতিকভাবে তাঁদের কাজে বাধা দিয়েছেন মুখ্যমন্ত্রী। গোটা ঘটনার জল গড়িয়েছে কলকাতা হাই কোর্ট পর্যন্ত। ইডির বিরুদ্ধে বিধাননগরের ইলেকট্রনিক কমপ্লেক্স থানায় লিখিত অভিযোগ করলেন মুখ্যমন্ত্রী মমতা বন্দ্যোপাধ্যায়।